Άννα του Έχμοντ

Η Άννα, ολλανδ.: Anna van Egmont (Μάρτιος 1533 - 24 Μαρτίου 1558), γνωστή κυρίως ως Άννα του Μπού(ε)ρεν (Anna van Bu(e)ren),    ήταν ολλανδή κληρονόμος, που έγινε η πρώτη σύζυγος του Γουλιέλμου Α΄ του Σιωπηλού, πρίγκιπα της Οράγγης.

Βιογραφία 
Η Άννα γεννήθηκε στο Γκράβε (;) των Κάτω Χωρών τον Μάρτιο του 1533. Ήταν το μόνο παιδί του Mαξιμίλιααν φαν Έχμοντ (1509-1548) και της Φρανσουάζ ντε Λανουά (1513-1562). 

Έτσι ήταν suo jure (ιδίω δικαιώματι) κόμισσα του Μπούρεν και κυρία του Έχμοντ. Ήταν επίσης κόμισσα του Λάινινγκεν και του Λέερνταμ και κυρία του Έισελστεϊν, του Μπόρσελε, του Γκράβε, του Κράνεντονκ, του Γιάαρσβελντ, του Κόρτγκενε, του Σιντ Μάαρτενσντιικ και του Όντιικ.

Η μητέρα και ο πατέρας της ήταν ανώτεροι ευγενείς. Οι κύριες δραστηριότητες του Mαξιμιλιάαν ήταν εκείνες του διοικητή στον στρατοό του Καρόλου Ε΄, πρώτα σε μία διαμάχη για το Χέλρε και αργότερα σε μία εκστρατεία στις γερμανικές περιοχές κατά της Σμαλκαλδικής ένωσης. Έπαιξε επίσης ρόλο ως κυβερνήτης, τόσο ως γενικός διοικητής, όσο και ως stadholder της Φρισίας, του Γκρόνινγκεν και του Όβεριισελ, καθώς και στις εκτεταμένες ιδιοκτησίες του γύρω από το Μπούρεν και τη Ζηλανδία. Συχνά βρισκόταν στην Αυλή των Βρυξελλών του Καρόλου Ε΄ και ειδικότερα της Μαρίας της Ουγγαρίας κυβερνήτη των Αψβουργικών Κάτω Χωρών, αδελφής του Καρόλου Ε΄. Η Άννα και η μητέρα της συνήθως έμεναν στο οικογενειακό κάστρο στο Μπούρεν.  Λαμβάνοντας υπόψη την υψηλή του θέση, ο Mαξιμίλιααν ήταν σε καλή σχέση με τον Κάρολο Ε΄ (1500-1558), τότε αυτοκράτορα της Γερμανίας, βασιλιά της Ισπανίας και κύριο των Αψβουργικών Κάτω Χωρών και με τη Mαρία της Ουγγαρίας (1505-1558).

Η Άννα μεγάλωσε σε ένα ευγενές περιβάλλον, το κέντρο του οποίου ήταν η Αυλή του κυβερνήτη στις Βρυξέλλες. Η ομιλούμενη γλώσσα ήταν η γαλλική, η γλώσσα που έμαθε η Άννα εκτός από τα ολλανδικά και στην οποία αργότερα θα αλληλογραφούσε με τον Γουλιέλμο Α΄ πρίγκιπα της Οράγγης, γνωστό αργότερα ως Γουλιέλμο τον Σιωπηλό. Το αν και πώς ήταν προετοιμασμένη για τη διαχείριση των τεράστιων κτημάτων και των δικαιωμάτων που ανήκαν στην κομητεία του Μπούρεν, είναι άγνωστο. Ο πατέρας της απεβίωσε αρκετά απροσδόκητα στην Αυλή των Βρυξελλών το 1548, σύμφωνα με πληροφορίες ντυμένος με πλήρη πανοπλία και περιτριγυρισμένος από τους εμπίστους του, αλλά απόντων της συζύγου και της κόρης του. Στην επιθανάτιο κλίνη του ο Μαξιμιλιάαν διοργάνωσε το γάμο της κόρης του με τον Γουλιέλμο Α΄ πρίγκιπα της Οράγγης, ενός από τους πιο σημαντικούς νεαρούς ευγενείς της εποχής και ίδιας ηλικίας με την κόρη του. Η Άννα διαδέχθηκε τον Μαξιμιλιάαν ως κόμισσα του Μπούρεν· ήταν μόλις δεκαπέντε ετών και μία από τους πιο επιθυμητές υποψήφιες για γάμο. Ο Κάρολος Ε΄ και η Mαρία της Ουγγαρίας υποστήριξαν τη δέσμευση. 

Στις 8 Ιουλίου 1551 παντρεύτηκε τον Γουλιέλμο Α΄ στο Μπούρεν και έτσι αυτός απέκτησε τους τίτλους του κυρίου του Έχμοντ και του κόμη του Μπούρεν.  Το ζευγάρι εγκαταστάθηκε στο οικογενειακό κάστρο της Μπρέντα, αν η Άννα ήταν συχνά μόνη εκεί με τα παιδιά της. Η Άννα είχε τρία παιδιά με τον Γουλιέλμο Α΄:
 Μαρία (22 Νοεμβρίου 1553 - μετά τις 23 Ιουλίου 1555), που πήρε το όνομά της από τη Μαρία της Ουγγαρίας, κυβερνήτης των Κάτω Χωρών (1505-1558), κυβερνήτη των Αψβουργικών Κάτω Χωρών. Απεβ. 2 ετών.
 Φίλιππος-Γουλιέλμος (19 Δεκεμβρίου 1554 - 20 Φεβρουαρίου 1618), πρίγκιπας της Οράγγης. Πήρε το όνομα του Φιλίππου Β΄ (γιου του Καρόλου Ε΄) και του πατέρα του Γουλιέλμου Α΄. Νυμφεύτηκε την Ελονώρα των Βουρβόνων-Κονντέ· δεν είχε παιδιά.
 Μαρία (7 Φεβρουαρίου 1556 - 10 Οκτωβρίου 1616), η οποία πήρε το όνομά της από την αποθανούσα αδελφή της. Παντρεύτηκε τον Φίλιππο κόμη του Χόενλοε-Νόιενσταϊν· δεν είχε παιδιά.

Ο Γουλιέλμος Α΄ βρισκόταν συχνά στην Αυλή, αλλά και στο μέτωπο του Αινώ και του Αρτουά, ως διοικητής του στρατού στους πολέμους με τη Γαλλία.

Σαράντα επτά γράμματα έχουν αποσταλεί από τον Γουλιέλμο Α΄ στην Άννα.  Οι επιστολές της προς αυτόν έχουν χαθεί. Τα γράμματα αποπνέουν κυρίως μία ατμόσφαιρα οικειότητας και επίσης αγάπης. Αρκετές φορές ο Γουλιέλμος Α΄ εκφράζει την εκτίμησή του, για τον τρόπο με τον οποίο η Άννα χειρίζεται τις υποθέσεις κατά την απουσία του. Ο Γουλιέλμος Α΄ έγραψε τα περισσότερα γράμματα στην Άννα όταν ήταν στο στρατόπεδο. 

Η Άννα ακολουθούσε σπάνια τον σύζυγό της στα ταξίδια του. Μόνο όταν κλήθηκε το 1555 για να υποδεχτεί τον Φίλιππο Β΄ ως νέο κυρίαρχο, ο Γουλιέλμος Α΄ ρώτησε την Άννα αν θα έρθει επίσης στις Βρυξέλλες. 

Έχουμε μόνο έμμεσα δεδομένα σχετικά με τη ζωή της Άννας φαν Έχμοντ. Ωστόσο, ως κόμισσα φαν Μπούρεν και ειδικά ως πριγκίπισσα της Oράγγης, πρέπει να διαδραμάτισε πρωταγωνιστικό ρόλο μαζί με τον σύζυγό της στον κόσμο της υψηλής αριστοκρατίας των ολλανδικών περιοχών. Από τις τέσσερις γυναίκες που είχε ο Γουλιέλμος Α΄, είναι η λιγότερο γνωστή. Υπάρχουν διάφοροι λόγοι για αυτό: έζησε όταν ο Γουλιέλμος Α΄ ήταν ακόμη στην υπηρεσία των Αψβούργων και η σύγκρουση δεν είχε ακόμη κλιμακωθεί· ήταν μόλις 25 ετών· και τα παιδιά της έπαιζαν ρόλο δευτερεύουσας σημασίας, για παράδειγμα ο Φίλιππος-Γουλιέλμος μεταφέρθηκε στην Ισπανία ως όμηρος και παρέμεινε εκεί.

Στις αρχές του 1558 η Άννα έπρεπε να πάει στο Ντίλενμπουργκ με τον Γουλιέλμο Α΄, αλλά λόγω της ασθένειάς της το ταξίδι ακυρώθηκε. Απεβίωσε από την ασθένεια αυτή τον Μάρτιο του ίδιου έτους.

Ο Γουλιέλμος Α΄ την πένθησε· αρρώστησε λίγο μετά το τέλος της. Έλαβε συλλυπητήρια από πολλούς αξιωματούχους, συμπεριλαμβανομένου του Φιλίππου Β΄, που έστειλε έναν απεσταλμένο για να τον παρηγορήσει. Εκείνη την εποχή δεν υπήρχε ζήτημα απομάκρυνσης μεταξύ του πρίγκιπα της Οράγγης και του ηγεμόνα. Η Άννα φαν Έχμοντ τάφηκε σε ένα παρεκκλήσιο στη Γκρότε Κερκ της Μπρέντα.

Ο γιος της Φίλιππος-Γουλιέλμος κληρονόμησε την κομητεία του Μπούρεν. Αργότερα το άφησε στον ετεροθαλή αδελφό του Mαυρίκιο, καθιστώντας το μέρος της κληρονομιάς του Οίκου Οράγγης-Νάσσαου.

Τα πορτρέτα της Άννας φαν Έχμοντ 

Ο μόνος πίνακας. που απεικονίζει την Άννα φαν Έχμοντ στις Βασιλικές Συλλογές των Κάτω Χωρών . θεωρείται ένα από τα αντίγραφα ενός χαμένου πρωτότυπου πίνακα του Αντόνις Μορ. 

Ένα πορτρέτο που ζωγράφισε ο Πήτερ Πάουρμπους, το πορτρέτο μίας ευγενούς νέας κυρίας, εκτέθηκε για πρώτη φορά το 2017 στη Μπρυζ  και μετά στο μουσείο της Γκούντα το 2018.

Πορτρέτα, πιθανώς αντίγραφα, μετά τον Αντόνις Μορ 

Παρόλο που αυτά τα πορτραίτα έχουν ποικίλα μεγέθη και εμφανίζουν διαφορές ή αλλαγή λεπτομερειών στο ένδυμα (ένα ισπανικού τρόπου φόρεμα), όλα φαίνεται να παριστούν την Άννα με ένα κασκόλ (εσάρπα) τοποθετημένο με τον ίδιο τρόπο. Το κόιφ στο κεφάλι είναι επίσης πάντα ένα γαλλικό κάλυμμα και φαίνεται να είναι το ίδιο που απεικονίζεται και στα τέσσερα αντίγραφα, αν και με μεταβαλλόμενες λεπτομέρειες, με προσθήκη ή αλλαγή κοσμημάτων από το ένα στο άλλο αντίγραφο.

 Το 1ο πορτρέτο,  το οποίο μπορεί να δει κάποιος στο Δουκικό ανάκτορο της Μάντοβα (στην Ιταλία), είναι το μεγαλύτερο. Απεικονίζεται το μοντέλο στο μισό μήκος κια είναι το μόνο που δείχνει τα χέρια της. Ο ζωγράφος έχει προσθέσει στο δεξί της χέρι ένα χρυσό και λεπτοκαμωμένο ριπίδιο με κίτρινα, κόκκινα και πράσινα φτερά στρουθοκαμήλου. Αξίζει να σημειωθεί ότι το αριστερό της χέρι δεν φέρει δαχτυλίδι. Το πρωτότυπο αυτού του πορτρέτου είναι πιθανόν ένα μενταγιόν για τον Γουλιέλμο Α΄ από τον Aντόνις Μορ, σύμφωνα με τον Λυτερβέλτ. 
 Το 2ο πορτρέτο βρισκόταν στην ιδιωτική συλλογή του Γουίλιαμ Χολ Γουόλκερ, 1ου βαρόνου Γουέιβερτρι, στο Λίβερπουλ (της Αγγλίας) και κληροδοτήθηκε από αυτόν το 1933 στην Γκαλερί τέχνης Γουόλκερ, στο Λίβερπουλ.   
 Το 3ο πορτραίτο τώρα στο Μουσείο του Σαρτέζ στο Ντουαί,  (της Γαλλίας) δείχνει μία επιγραφή κάτω από το πλαίσιο: CONT[ESS]A DI BUREN 
 Το 4ο πορτρέτο δείχνει επάνω αριστερά το οικόσημο του Λίχτερβελντε. 

Μία έκδοση του ίδιου πορτρέτου, από τη συλλογή του κόμη του Αντλώ στο κάστρο του Βορέ, Ρεμαλάρντ (στο Ορν της Γαλλίας), δείχνει ακόμη άλλες παραλλαγές στο φόρεμα και τα κοσμήματα. Εδώ η πριγκίπισσα φοράει μεγάλα, ωοειδή ενώτια στα αυτιά της. Αυτή τη φορά η λεζάντα είναι: "Prin[cesse] d' Orange". 

Δύο άλλα πιθανά πορτραίτα έχουν εντοπιστεί και αναφέρονται στο άρθρο που ονομάζεται "το πορτραίτο Κλάμπιν".

Παραπομπές 

Κόμισσες του Νάσσαου
Οίκος της Οράγγης-Νάσσαου
Πριγκίπισσες της Οράγγης